Diari Oficial de la Generalitat Valenciana


Sumari del DOGV 8351, del 31-07-2018 (2018/6977)

Informe ambiental i territorial estratègic del Pla de reforma interior de l'avinguda la Marina, número 12.
----------------------------------------------------------------------------------------------------------

### Dades del document

Número de DOGV
:   8351

Data del DOGV
:   31-07-2018

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2018/6977


Data del document
:   09-07-2018

Organisme emissor
:   Ajuntament de Borriana

Tipus de document
:   Anunci

Descriptors 

:   * Borriana
    * administració local
    * pla d'urbanisme

Informe ambiental i territorial estratègic del Pla de reforma interior de l'avinguda la Marina, número 12. [2018/6977]  
L'Alcaldia Presidència, el 25 de juny de 2018 ha adoptat resolució 2018-2007 amb el següent tenor literal:   
«Resolució d'informe ambiental i territorial estratègic del Pla de reforma interior de l'av. la Marina, 12, de Borriana.  
Vist el document inicial estratègic del Pla de reforma interior de l'av. la Marina núm. 12 de Borriana, presentat en data 12 de febrer de 2018 (RE 2352) per la mercantil Construcciones Eliseo Pla Ramírez, SL, i tenint en compte:  
  
 I. Legislació aplicable  
L'avaluació ambiental és l'instrument de prevenció que permet integrar els aspectes ambientals en la presa de decisions de plans i programes, incorporant criteris de sostenibilitat que garantisquen una adequada prevenció dels impactes ambientals concrets que es puguen generar, alhora que establix mecanismes de correcció o compensació.  
  
Aquesta obligatòria avaluació de les repercussions de determinats plans i programes en el medi ambient es va establir per la Directiva 2001/42/CE del Parlament Europeu i del Consell, de 27 de juny de 2001; i la seua transposició a l'ordenament jurídic espanyol es materialitza en la Llei 21/2013, de 9 de desembre, de l'Estat, d'avaluació ambiental.  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
L'avaluació ambiental i territorial estratègica dels plans i programes es recull en la nostra normativa autonòmica en la Llei 5/2014, de 25 de juliol, d'ordenació del territori, urbanisme i paisatge (d'ara endavant t LOTUP), que regula una tramitació ambiental i urbanística unificada, distingint dos tipus de procediments, ordinari i simplificat, d'avaluació ambiental i territorial estratègica, sent l'òrgan ambiental i territorial el que ha de resoldre sobre aquests casos tenint en consideració els criteris de l'annex VIII d'aquesta llei.  
  
II. Característiques del Pla de reforma interior de l'av. la Marina, 12 de Borriana.  
D'acord amb allò que ha informat l'arquitecte municipal, el Pla de reforma interior de l'av. la Marina núm. 12 de Borriana, a la qual es refereix el document inicial estratègic presentat, té per objecte la modificació de les condicions d'ús, de la parcel·la i de volum dels edificis de l'illa edificable delimitada per l'avinguda Cardenal Vicente Enrique i Tarancón, els carrers la Marina (Camí del Grau), Juan Bautista Rochera Mingarro i Mare Teresa de Calcuta, i els àmbits viaris de servei pendent d'obrir i urbanitzar, sense modificació de la xarxa viària definida pel Pla general.  
Afecta les parcel·les cadastrals 0194901-02, 0093905-06 i 0094202. Conforme al Pla general vigent (BOP 30.05.1995 i 03.06.1995), l'esmentada illa edificable es troba en la zona de magatzems del sòl urbà, subzona magatzem de nivell 3 (codi ALM.3).  
Dit informe, així mateix, assenyala que l'esmentat instrument de planejament manté l'edificabilitat total sobre parcel·la neta d'acord amb les determinacions del Pla general vigent i afecta únicament i exclusivament a l'ordenació detallada del sòl urbà.  
El Pla de reforma interior conté un estudi d'integració paisatgística que proposa dotar a la superfície objecte de planejament dels usos residencials i terciaris i, des del punt de vista ambiental, preveu una nova disposició de l'edificació residencial que manté la coherència urbanística amb les edificacions residencials de les parcel·les contínues i permet retirar l'edificació del límit que correspon a l'Av. la Marina, mantenint l'actual visibilitat de la Torre de Calatrava des de l'av. Vicente Enrique Tarancón.  
D'aquesta manera, el Pla de reforma interior que s'avalua quedaria emmarcat dins dels supòsits recollits en l'apartat 1r de l'article 48.c LOTUP, en la mesura que afecta únicament i exclusivament a l'ordenació detallada de sòl urbà definida en la Llei 5/2014, de 25 de juliol.  
  
  
III. Identificació i valoració de possibles efectes sobre el medi ambient. Consultes realitzades:  
Tenint en consideració les característiques de l'instrument de planejament proposat, obren en l'expedient els informes emesos per l'arqueòleg municipal, per la Direcció General de Cultura i Patrimoni, per la Policia Local de Borriana i pels serveis tècnics municipals, que permeten a l'òrgan ambiental determinar el procediment d'avaluació ambiental -ordinari o simplificat- a seguir.  
L'arqueòleg municipal ha informat, l'1 de març de 2018, que «s'haurà d'incloure en la documentació presentada per la persona interessada una apreciació dels condicionants que impliquen el compliment de la legislació vigent sobre patrimoni cultural, i de l'afecció arqueològica a la necròpolis musulmana de Calatrava.»  
Respecte del compliment de la legislació vigent sobre patrimoni cultural, en la mesura que la proposta planificadora incidix en l'entorn cautelar o de protecció de la Masia Fortificada Torre de Calatrava, que té la consideració de bé d'interés cultural amb la categoria de monument, es va sol·licitar informe de la Direcció General de Cultura i Patrimoni de la Conselleria d'Educació, Investigació, Cultura i Esport que, en l'exercici de les competències que li atribuïx la Llei 4/1998, d'11 de juny, del patrimoni cultural valencià, en data 10 d'abril de 2018 (RE 8689, de 7 de juny) ha informat favorablement els efectes patrimonials el Pla de reforma interior av. la Marina núm. 12 de Borriana, d'acord amb l'informe tècnic emés el 26 de març de 2018, que va assenyalar:  
  
«L'actuació consistix a dotar una nova ordenació detallada modificant els usos i passa de ser ús magatzem-3, a implantar els usos residencial i terciari.  
L'esmentada actuació es realitza en l'entorn de protecció del B.I.C. Masia Fortificada Torre de Calatrava si bé no té definit àmbit de protecció en el Pla General de Borriana, l'entorn de protecció aplicable està establit en la disposició transitòria primera de la Llei 4/1998, d'11 de juny, del patrimoni cultural valencià.  
Des del punt de vista del patrimoni arquitectònic no es veu cap inconvenient en la seua aprovació».  
Quant als condicionants derivats de l'afecció arqueològica de l'àmbit del Pla de reforma interior, l'arqueòleg municipal ha informat que la zona d'actuació proposada es troba a aproximadament 6 metres del sector excavat de la necròpolis musulmana de Calatrava, per la qual cosa la redacció definitiva del Pla de reforma interior haurà d'indicar expressament que serà d'aplicació el que disposa l'article 62 de l'esmentada Llei 4/1998, del patrimoni cultural valencià, relatiu a actuacions arqueològiques prèvies a l'execució d'obres.  
Per la seua banda, l'informe de la Policia Local de Borriana, de 4 de juny de 2018, estima que haurien d'adoptar-se les següents mesures en relació al tràfic i la mobilitat, en els trams de vies següents situats enfront de la parcel·la:  
«1r c/. Juan Bautista Rochera Mingarro. Alinear el vial amb el tram següent del mateix carrer, permetent estacionament en oblic en el marge esquerre (seguint el sentit de la circulació) i en cordó en el marge dret (seguint el sentit de la circulació), així com dotar de vorera en el marge dret, tal com es permet en la resta de la dita via.  
  
2n c/ Mare Teresa de Calcuta. Alinear el vial amb el tram anterior de la mateixa via, permetent l'estacionament en oblic en el marge esquerre (seguint el sentit de la circulació) i en cordó en el marge dret de la mateixa, així com dotar de vorera en el marge dret de la mateixa, amb la mateixa configuració que en la resta de la via.  
  
3r Av. Cardenal Vicente Enrique i Tarancón. No s'estima precisa cap actuació addicional.  
4t c/. la Marina. Es considera que hauria de dotar-se de vorera en el marge dret de la calçada (sentit eixida ciutat), donant-li continuïtat a l'esmentada via.»  
Les dites alineacions proposades són les previstes en el propi Pla de reforma interior de l'av. la Marina núm. 12 de Borriana, havent de resoldre les qüestions d'estacionament i ample de voreres amb motiu de la redacció del projecte d'urbanització de la zona.  
Finalment es considera que, d'acord amb els criteris de l'annex VIII de la LOTUP, el Pla de reforma interior de l'av. la Marina núm. 12 de Borriana no té efectes significatius sobre el medi ambient i el territori atés que no establix el marc per a projectes i altres activitats subjectes a avaluació d'impacte ambiental; no influïx en altres plans i programes; no té incidència en el model territorial vigent en el municipi i no produïx increment en el consum de recursos; procedint que se sotmeta al procediment d'avaluació ambiental i estratègica simplificat.  
  
  
IV. Òrgan competent:  
D'acord amb l'article 48.c de la LOTUP, l'òrgan ambiental i territorial realitza l'anàlisi tècnica dels expedients d'avaluació ambiental i territorial, formula les declaracions ambientals i territorials estratègiques, i en col·laboració amb l'òrgan promotor i substantiu, vetla per la integració dels aspectes ambientals, junt amb els territorials i funcionals, en l'elaboració del pla o del programa.  
La Llei 10/2015, de 29 de desembre, de mesures fiscals de gestió administrativa i financera i d'organització de la Generalitat, ha modificat l'apartat c de l'article 48 de la LOTUP, i relaciona els següents supòsits en què l'òrgan ambiental i territorial serà l'ajuntament del terme municipal de l'àmbit del planejament objecte de l'avaluació ambiental:  
  
1. En els instruments de planejament urbanístic que afecten únicament i exclusivament a l'ordenació detallada del sòl urbà definida en la LOTUP.  
2. En els instruments de planejament urbanístic que, en el desenvolupament de planejament avaluat ambientalment, afecten únicament i exclusivament a l'ordenació detallada del sòl urbanitzable definida en la LOTUP.  
3. En els instruments de planejament urbanístic que afecten únicament i exclusivament a l'ordenació estructural del sòl urbà que compte amb els serveis urbanístics efectivament implantats, sense modificar l'ús dominant de la zona establida en l'ordenació estructural.  
  
Ha quedat dita en els informes tècnics emesos, que el Pla de reforma interior de l'av. la Marina núm. 12 de Borriana afecta únicament i exclusivament a l'ordenació detallada de sòl urbà, sense que tinga efectes significatius sobre el medi ambient i el territori, per la qual cosa d'acord amb aquesta nova redacció legal i per al present procediment la competència d'òrgan ambiental i territorial correspon a l'Ajuntament de Borriana.  
De l'articulat de la Llei 7/1985, de 2 d'abril, reguladora de les bases de règim local (LRBRL), resulta que la competència en matèria d'avaluació ambiental territorial i estratègica no està assignada a cap òrgan, per la qual cosa, basant-se en la competència residual atorgada per l'article 21.1.s d'aquest text legal, és l'Alcaldia Presidència de la corporació, qui ostenta, en el present procediment, la condició d'òrgan ambiental i territorial municipal.  
A fi d'assistir a l'Alcaldia Presidència en aquesta funció, l'Ajuntament Ple va acordar en data 12 de gener de 2017 (BOP 06.05.2017) la constitució de la Comissió d'Avaluació Ambiental de l'Ajuntament de Borriana, com a òrgan col·legiat de caràcter tècnic que realitza l'anàlisi dels expedients d'avaluació ambiental i territorial i formula i eleva a l'Alcaldia les propostes de resolució com a òrgan ambiental i territorial municipal.  
Per tot això, vista la proposta de resolució de la Comissió d'Avaluació Ambiental en què, atesa l'escassa incidència observada en els informes precedents, s'estima que és prou la tramitació de l'avaluació ambiental i territorial estratègica simplificada per a determinar que la proposta de Pla de reforma interior de l'av. la Marina núm. 12 de Borriana, presentada en data 12 de febrer de 2018 (RE 2352) per la mercantil Construcciones Eliseo Pla Ramírez, SL, no té efectes significatius sobre el medi ambient i el territori, tenint en compte les determinacions que més endavant s'assenyalen; aquesta Alcaldia Presidència, d'acord amb allò que preveu l'article 51 de la Llei 5/2014, de 25 de juliol, d'ordenació del territori, urbanisme i paisatge, resol:  
  
  
Primer: emetre informe ambiental i territorial estratègic del Pla de reforma interior de l'av. la Marina núm. 12 de Borriana, resolent-se l'avaluació ambiental i territorial estratègica pel procediment simplificat per considerar que no té efectes significatius sobre el medi ambient i el territori, d'acord amb els criteris establits en l'annex VIII de la LOTUP, els informes que es troben en l'expedient i la proposta de la Comissió d'Avaluació Ambiental de l'Ajuntament de Borriana; establint-se com a condicions ambientals el compliment de les determinacions següents:  
  
- Respecte del patrimoni de naturalesa arqueològica, la redacció definitiva del Pla de reforma interior indicarà expressament que serà d'aplicació el que disposa l'article 62 de la Llei 4/1998, del patrimoni cultural valencià, relatiu a actuacions arqueològiques prèvies a l'execució d'obres.  
?La redacció definitiva del Pla de reforma interior indicarà que el projecte d'obres d'urbanització que desenvolupar l'actuació atendrà les qüestions d'estacionament i ample de voreres assenyalades en l'informe de data 4 de juny de 2018 de la Policia Local de Borriana, en relació al tràfic i la mobilitat.  
  
Segon: donar compte de la present resolució al Ple de l'Ajuntament, com a òrgan substantiu, i indicar la procedència de continuar la tramitació del Pla de reforma interior de l'av. la Marina núm. 12 de Borriana conforme a l'article 57 i concordants del capítol III del títol III del llibre I de la LOTUP.  
  
Tercer: ordenar la publicació de la present resolució de l'informe ambiental i territorial estratègic pel procediment simplificat en el Diari Oficial de la Generalitat Valenciana, deixant constància que l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el DOGV no s'haguera procedit a l'aprovació del document avaluat en termini màxim de quatre anys des de la seua publicació.  
  
Quart: notificar a la interessada, i fer constar que contra la present resolució, no es pot interposar cap recurs, sense perjuí de què, si és el cas, procedisquen davant de l'acte que aprove l'instrument de planejament en tramitació.»  
  
Borriana, 9 de juliol de 2018.- L'alcaldessa presidenta: María José Safont Melchor.